Afrikaans is #onmisbaar op Kwêla se dorpe van die jaar - Afrikaans.com
Afrikaans.com het vanjaar saam met die Kwêla-span se Dorp van die Jaar-kompetisie deur ons pragtige land gereis. Wat ’n lekkerte om saam met al die ander spesiale interessanthede op hierdie wendorpe ook die Afrikaanse hartklop te kon hoor.
Ons het deur die Kwêla-kameralens kennis gemaak met trotse Afrikaanssprekendes. Mense wat deur hul produkte, hul erfenis (dikwels voorouers wat ‘n hand gehad het in die totstandkoming van die dorp), en hul bydraes om die gemeenskap waarin hul woon en werk uit te bou, ‘n belangrike rol in die sukses van hul onderskeie dorpe speel … op hartsvlak, maar ook op ekonomiese vlak. Elkeen dra by tot die uitsonderlike kleur, tekstuur, warmte en besonderse karakter van die kleurvolle tapisserie van ons land en sy mense. Ons kon van hulle stories vertel en het opnuut besef hoe #onmisbaar Afrikaans is.
Hoe het dit gewerk
Uit al nege streke, wat Namibië insluit, is daar gedurende Februarie drie dorpe in elke streek genomineer. Uit hierdie dorpe is daar toe gedurende Maart streekfinaliste aangewys.
Die Kwêla-span het insetsels gaan vervaardig op elkeen van hierdie streekwennerdorpe wat deurgedring het en die insetsels is vanaf 1 April op Kwêla uitgesaai. Kykers het ook die geleentheid gehad om met die hutsmerk #onmisbaar op sosiale media deel te neem en vir ons te vertel waarom Afrikaans op hul dorpe #onmisbaar is.
Afrikaans is #onmisbaar-deelname:
Soos wat ons land se mense die stemme laat instroom het, het hulle ook sosiale media-platforms laat gons en trots laat weet Afrikaans LEEF in hul harte en in hulle gemeenskappe.
Hier is ’n paar voorbeelde:
Suann Williamson – Afrikaans is die mooiste taal ooit. ‘n Indiërvriend van my, gebore in Engeland en grootgeword in Kanada, was mal daaroor om na ons te luister as ek en my vriendinne met mekaar Afrikaans praat. Ons het voor hom net Engels gepraat, maar sekere sêgoed kan mos net in Afrikaans gesê word. Dan wou hy hê ons moes dit vertaal. Dit was nogal ‘n bietjie moeilik.
Anri Bester – Ek studeer hier in Potchefstroom en dis wonderlik om in ’n winkel in te stap en almal kan met jou Afrikaans praat. Mis dit as ek huis toe gaan en alles moet weer in Engels gedoen word.
Ina van Heerden – Ons is tussen Pretoria en Hartbeespoort.. maar ons ry liewer Harties toe. Heerlik om daar inkopies te doen, baie goeie restaurante, koffiewinkels, en vele meer… in Afrikaans.
Rina van Loggerenberg – Niks lekkerder as om op ‘n plaas met die naam van Tweebuffelsmorsdoodgeskietfontien te kuier nie, en jou pap met ‘n toesaklepel (dis wat ons as kinders ‘n ronde soplepel genoem het) te eet nie. ONMISBAAR.
Gert Bruwer – Dis nie net klein dorpies nie. Iemand het my al in Cardiff (Wallis) in Afrikaans gegroet en gesels!
Susan Groenewald Prins – Bly nog altyd vir my ‘n verrassing om in Oudtshoorn in enige plek in te stap en in Afrikaans bedien te word!
Ella Niemandt – Het Afrikaans self in Johannesburg gepraat so tussen die Engelse, Jode, en ander tale. Nooit sal ek my skaam vir my volkstaal nie.
Henriette van Tonder – So lekker om oral in Afrikaans gehelp te word en waar daar wedersyds grappies gemaak kan word in Afrikaans….lekker in WORCESTER!
Anita Muller – Ek is mal oor my dorpie Kleinmond, so Afrikaans en lekker om daar te bly. Trots op my taal!
Hester van Wyk – Ek geniet ons bruinmense in ons Bolandse dorpe. Altyd reg vir storie maak.
Tracey-Hartzer Olivier – Ons word nog menige maal op Afrikaans bedien in winkels en restaurante in Potties.
Sannie Matthee – Heidelberg het ook meestal Afrikaanssprekende mense.
Marietjie Jordaan – Oudtshoorn. Hier jol ons in Afrikaans by die KKNK.
Louis Wessels – Afrikaans kook inni stede ook!
Dana Lock – Amanzimtoti…baie Afrikaanssprekendes….groot skool Kuswag van graad een tot twaalf…baie vakansiegangers wat ook Afrikaans praat…baie trots op ons taal.
Annatjie Scheepers – Meyerton het ook baie Afrikaanssprekende mense. Lekker!
Louise Joubert – Clanwilliam is ’n heerlike Afrikaanse dorpie.
Dureliques Titus – Aberdeen – Afrikaanssprekende dorp.
Mon Bruin – Vir my was dit net so lekker om Afrikaans in NZ te praat! Wonderlike ervaring!
Hendrina Grove – Steeds verstom as iemand in Johannesburg my in Afrikaans aanspreek. Gebeur maar min in die winkels – maar PE is ’n ‘fees’ mbt Afrikaans!
Daarna het die publiek die geleentheid gehad om vir die wendorpe te stem en Sondagaand, 17 Junie, is die wenner uiteindelik aangekondig.
Die dorp met die meeste stemme is as Kwêla se Dorp van die Jaar aangewys. Die dorp wen ’n ongelooflike R1 miljoen in bemarkingswaarde van kykNET en Homebrew Films en daar word boonop ’n 45 sekonde lange advertensie oor die dorp gemaak wat gedurende kykNET se advertensietyd uitgesaai sal word. Daar sal ook ’n groot KIA Dorp van die Jaar-makietie in die wendorp gehou word – musiek, kos, pret en sommer baie van daardie wendorp-gees! Kwêla sal weer daar wees om dit te verfilm en dit sal later vanjaar uitgesaai word.
Hier is die dorpe wat teen mekaar meegeding het:
KwaZulu-Natal Limpopo Mpumalanga Namibië Noord-Kaap Oos-Kaap Vrystaat Wes-Kaap Gauteng/Noordwes
Howick Groblersdal Barberton Mariental Hondeklipbaai Jeffreysbaai Dealesville Langebaan Fochville
Mtunzini Naboomspruit Secunda Oranjemund Keimoes Ladismith Kroonstad Montagu Hartbeespoort
St Lucia Nylstroom/Modimolle Wakkerstroom Tsumeb Upington Rhodes Parys Paternoster Heidelberg GP
Die wenner is …
Baie geluk aan hierdie spesiale mense van hierdie spesiale vakansiedorp. Beslis een van die mooiste, vriendelikste en mees gasvrye dorpe in ons land. Dit is die tweede keer dat Jeffreysbaai deurdring. In 2015 is die dorp as streekwenner in die Oos-Kaap gekies. Vanjaar loop die dorp met die louere weg.
Kyk hier hoe lyk Afrikaans op Jeffreysbaai